text: Lepp rääkis, et masuaegsetest ja –järgsetest palgakärbetest on üle saadud ja palgad grupi ettevõtetes on samal tasemel, mis nad oli enne kärpeid. «Nihutame neid nüüd ülespoole,» sõnas ta. «Üldiselt on palkadega lihtne – kui on surve palgatõusule, siis oledki fakti ees, et kas maksad juurde või inimene läheb ära,» rääkis ta. Lepp lisas, et Maagis üritatakse häid töötajaid ka palgaga kinni hoida, vahel see õnnestub, vahel aga mitte. «Olle (Olle Horm, Maag Lihatööstuse endine juht, kes augusti keskpaigast töötab Atria Balticu tegevjuhina – toim) osteti meilt üle, oli väga kahju, aga midagi polnud teha,» lisas ta.